聽了公孫彈琴
作者：李彭
朝代：宋

paragraphs: 商飈吹菰蒲，船官雙停槳。
中有陳太丘，堂堂道彌廣。
容我拜牀下，凛然增妙想。
碧洞名家兒，侍立資開爽。
取琴爲我彈，襟懷自恢朗。
蘭芽弄徽絃，巖谷發佳響。
迺翁琮璧姿，風氣日豪上。
一言犯台鼎，放逐金波漲。
郎君翠眉低，沉憂雜悲壯。
滄海連三山，攫醳共消長。
生雛有如此，十年違色養。
推手且罷休，夕嵐横莽蒼。